Trin e sia visiun da scola, vita ed art
Plastica da Giorgio Cavelti embellescha ussa la halla polivalenta

(anr) 

Dacurt ha la vischnanca da Trin embellì sia halla polivalenta cun ina plastica da l’artist grischun Giorgio Cavelti. Però: mo cumprar ed installar na correspunda betg a la filosofia da Walter Odermatt, il president dal cussegl da scola da Trin. Uschia ha la scola da Trin organisà in’emna da project e laschà experimentar tut las scolaras ed ils scolars cun il material da Giorgio Cavelti. L’installaziun cumpletta mussa uss la plastica en l’idea originala e fotografias da las versiuns da las differentas gruppas. 
Otg unitads, mintgina cun in rom da fier in zic pli grond ch’il rom precedent e traversà d’ina trav da serpentin stattan sin in podest che vegn adina pli pitschen. L’autezza da l’unitad entira resta uschia adina la medema. Questas otg unitads ed ina novavla cun in rom senza podest, furman ina lingia da colonnas. “Crescita, il num da mia sculptura, simbolisescha l’idea da la scola” di Giorgio Cavelti. “Mintga unitad è in onn dal temp da scola obligatori. Il piedestal stat per l’instituziun scola. Quella accumplescha sia funcziun sch’ella sa renda sez surpli e la scolara u il scolar n’ha betg pli basegn d’ella. Il rom da fier stat per la scolara ed il scolar. Els sa preschentan sco rom perquai che la scola capita en in rom fix da temas, disciplina e concentraziun. La trav signifitgescha l’emprender. La scolara u il scolar vegn socialisà e cultivà, emprenda, recepescha, enclegia, dumogna, realisescha e viva.”

L’uffant sto avair ina relaziun cun l’art
Per dar in accent spezial a la halla polivalenta ha Trin decidì da cumprar ed installar là in’ovra d’art. Per Walter Odermatt, president dal cussegl da scola, na vegniss quai però betg en dumonda da plazzar simplamain ina sculptura sin in areal da scola, senza ch’ils uffants avessan la pussaivladad da s’occupar en lur moda e maniera cun quest object d’art. La persvasiun d’Odermatt è ch’ina relaziun sto vegnir stgaffida tranter art ed uffant, cunzunt tar art en ina scola. Uschia è Odermatt sa decidì per ina sculptura da Giorgio Cavelti, in artist che stat a Trin Digg. “Concept, grondezza e material da la sculptura Crescita èn ideals per uffants per experimentar e per daventar sezs artists. L’idea n’è betg da reconstruir u stgaffir la sculptura da Cavelti, mabain da crear sez insatge nov cun ils elements che stattan a disposiziun per daventar creativ e far experientschas sco in artist. Ins pudess dir: ina avischinaziun schluccada e spontana a l’art.” Per realisar quai ha la scola da Trin organisà in’emna da project.

Experimentar e far sez art
En gruppas pitschnas han tut las scolaras e tut ils scolars survegnì l’occasiun d’experimentar durant radund 40 minutas cun las parts da la sculptura da Cavelti messas a disposiziun e da crear sez ina sculptura. Sustegnids da musica d’arpa dad Andreas Vollenweider han las scolaras ed ils scolars stgaffì cun ina spontanadad ed in respect admirabel per las ideas e decisiuns dals auters da la gruppa sculpturas da tuts geners. Il resultat cuminaivel ha mintginA dissegnà e colurà e suenter tschertgà in num adattà. Durant quest act creativ ha Giorgio Cavelti adina puspè fotografà las gruppas vi da lur lavur en las differentas fasas per avair material da documentaziun per l’installaziun finala. Quella cumpiglia d’ina vart sia sculptura “Crescita” e da l’autra vart ina schelta exemplarica da la documentaziun fotografada. Ussa po mintginA admirar en la halla polivalenta da Trin la versiun originala che porta l’idea e la visiun scolastica da Giorgio Cavelti. Daspera mussa ina retscha da fotografias las propostas per sculpturas che las scolaras ed ils scolars han fatg sez.